Komisjoni määrus (EÜ) nr 1920/2001,

28. september 2001,

millega kehtestatakse nõukogu määruse (EÜ) nr 2494/95 üksikasjalikud rakenduseeskirjad tarbijahindade harmoneeritud indeksis protsendina tehingu väärtusest väljendatud teenustasude käsitlemise miinimumstandardite kohta ja muudetakse määrust (EÜ) nr 2214/96

(EMPs kohaldatav tekst)

EUROOPA ÜHENDUSTE KOMISJON,

võttes arvesse Euroopa Ühenduse asutamislepingut,

võttes arvesse nõukogu 23. oktoobri 1995. aasta määrust (EÜ) nr 2494/95 tarbijahindade harmoneeritud indeksite kohta, [1] eriti selle artiklit 4 ja artikli 5 lõiget 3,

võttes arvesse Euroopa Keskpanga arvamust [2]

ning arvestades järgmist:

(1) Määruse (EÜ) nr 2494/95 artikli 5 lõike 1 punkti b kohaselt peab iga liikmesriik koostama tarbijahindade harmoneeritud indeksi (THHI) alates 1997. aasta jaanuari indeksist.

(2) Komisjoni 9. septembri 1996. aasta määrus (EÜ) nr 1749/96 tarbijahindade harmoneeritud indekseid käsitleva nõukogu määruse (EÜ) nr 2494/95 esialgsete rakendusmeetmete kohta, [3] viimati muudetud nõukogu määrusega 1688/98, [4] määratleb THHI reguleerimisala nende kaupade ja teenustena, mis kuuluvad leibkondade rahaliste lõpptarbimiskulutuste hulka, ja nõuab COICOP/THHI klassi 12.5.1 "Mujal liigitamata finantsteenused" täielikku hõlmamist detsembriks 1999, tegemata konkreetset erandit protsendina tehingu väärtusest väljendatud tasudele.

(3) Komisjoni 20 novembri 1996. aasta määrus (EÜ) nr 2214/96 tarbijahindade harmoneeritud indeksite kohta: THHI osaindeksite edastamine ja levitamine, [5] viimati muudetud määrusega (EÜ) nr 1749/1999, [6] nõuab harmoneeritud osaindeksit COICOP/THHI kulude klassile 12.6.2 "Muud mujal liigitamata finantsteenused", välja arvatud intressimaksed ja protsendina tehingu väärtusest väljendatud tasud.

(4) Protsendina tehingu väärtusest väljendatud teenustasude väljajätmine võib märkimisväärselt raskendada võrreldavust; selliste tasude puhul on vaja ühtlustatud meetodeid tagamaks, et saadavad THHId vastavad määruse (EÜ) nr 2494/95 artiklis 4 ettenähtud võrreldavusnõuetele.

(5) Protsendina tehingu väärtusest väljendatud teenustasude käsitlemine peaks järgima tervishoiu-, haridus- ja sotsiaalkaitsesektoris kaupade ja teenuste käsitlemist, nagu on sätestatud nõukogu määruses (EÜ) nr 2166/1999. [7]

(6) Käesolevas määruses ettenähtud meetmed on kooskõlas nõukogu otsusega 89/382/EMÜ, Euratom [8] loodud statistikaprogrammi komitee arvamusega,

ON VASTU VÕTNUD KÄESOLEVA MÄÄRUSE:

Artikkel 1

Eesmärk

Käesoleva määruse eesmärk on muuta määruse (EÜ) nr 2214/96 II lisa, mis käsitleb tarbijahindade harmoneeritud indeksi, edaspidi THHI, osaindekseid finantsteenuste käsitlemise osas, ja kehtestada miinimumstandardid protsendina tehingu väärtusest väljendatud teenustasude käsitlemiseks, tagamaks, et need on usaldusväärsed ja asjakohased ning vastavad määruse (EÜ) nr 2494/95 artiklis 4 sätestatud võrreldavusnõuetele.

Artikkel 2

Mõisted

1. Intressimaksed ja intressitaolised tasud hõlmavad nominaalseid intressimakseid ja kõiki tõhusa intressi arvutamisse kaasatud koostisosi.

2. Kui teenustasu määratletakse protsendina tehingu väärtusest, määratletakse ostuhinnad selle osa endana, mida korrutatakse tüüpilise üksiktehingu väärtusega võrdlus- või vaatlusperioodil.

Artikkel 3

Teenustasude käsitlemine

1. Asjakohased THHI osaindeksid arvutatakse muude osaindeksite puhul kasutatava Laspeyrese tüüpi valemiga. Osaindeksid kajastavad hinnamuutusi, mis põhinevad võrdlus- või vaatlusperioodil leibkonna tarbimisharjumuste ja tarbijate koosseisu säilitamiseks tehtud kulutuste muutustel.

a) THHIs kasutatavad teenuste ostuhinnad on tegelikud tarbijatelt osutatud teenuse eest võetavad tasud. THHIs sisalduvad kindla suurusena või kindla määrana väljendatud maksed.

b) Ostuhindade muutused, mis kajastavad muutusi nende määramiseks kasutatavates eeskirjades, esitatakse THHIs hinnamuutustena.

c) Ostuhindade muutused, mis tulenevad muutustest tüüpiliste üksiktehingute väärtustes, esitatakse THHIs hinnamuutustena.

d) Tüüpilisi üksiktehinguid väljendatakse füüsiliselt, välja arvatud juhtudel, kui see ei ole asjakohane või võimalik, millisel juhul neid väljendatakse liikmesriigi vääringus.

e) Tüüpiliste üksiktehingute väärtuste muutusi võib hinnata vastavalt kõnealuseid üksiktehinguid esitava hinnaindeksi muutuse põhjal. Sel eesmärgil loetakse sobivaks THHI indekseid või koondindekseid, kui need on olemas.

2. Kui tunnusjooned muutuvad, käsitletakse hindu tunnusjoonte muutumise eeskirjade, eelkõige määruse (EÜ) nr 1749/96 artiklis 5 sätestatud kvaliteedikohandamiseeskirjade kohaselt.

3. Kui tarbijale pakutakse tasuta teenuseid ja hiljem nõutakse sisse tegelik hind, kajastatakse THHIs muutust nullist tegeliku hinnani ja vastupidi.

4. Kui tarbijale pakutakse teenuseid koos teiste kaupade või teenustega ilma konkreetse tasuta ja hiljem nõutakse nende eest eraldi tasu, kajastatakse seda muutust THHIs.

5. Vajaduse korral kohaldatakse komisjoni määruse (EÜ) nr 2646/98 [9] artiklis 5 sätestatud hinnaloendeid käsitlevat korda mutatis mutandis.

Artikkel 4

Muud mujal liigitamata finantsteenused

Tarbijahindade harmoneeritud indeksite osaindekseid käsitleva määruse (EÜ) nr 2214/96 II lisas asendatakse klassi 12.6.2 "Muud mujal liigitamata finantsteenused" sisu järgmise tekstiga:

"12.6.2. Muud mujal liigitamata finantsteenused (T)

- tegelikud tasud pankade, postkontorite, hoiupankade, rahavahetajate ja samalaadsete finantsasutuste finantsteenuste eest,

- vahendajate, investeerimisnõustajate, maksukonsultantide ja teiste selliste tasud ja teenustasud.

Välja arvatud:

Igasugused intressimaksed ja intressitaolised tasud ning erapensionifondide ja muude selliste haldustasud."

Artikkel 5

Muud mujal liigitamata teenused

Määruse (EÜ) nr 2214/96 tarbijahindade harmoneeritud indeksite osaindeksite kohta II lisas asendatakse klassi 12.7.0 "Muud mujal liigitamata teenused" sisu järgmise tekstiga:

"12.7.0. Mujal liigitamata teenused (T)

- tasud õigusabi, tööbüroode jne teenuste eest,

- tasud matusetalituste ja muude matuseteenuste eest,

- tasud eluruumivahendajate, oksjonipidajate, oksjoniruumide pidajate ja muude vahendajate teenuste eest,

- dokumentide foto- ja muude koopiate tasud,

- tasud sünni-, abielu- ja surmatunnistuste ning muude haldusdokumentide väljaandmise eest,

- tasud ajalehekuulutuste ja -reklaamide eest,

- tasud grafoloogide, astroloogide, eradetektiivide, turvameeste, tutvumisteenistuste, perekonnanõuandlate ja erasekretäride teenuste eest ning mitmesugused kasutusmaksud (istekohad, tualetid, garderoobid).

Kaasa arvatud:

tasud eluruumivahendajate teenuste eest seoses üüritehingutega.

Välja arvatud:

ESA 1995 põhimõtete kohaselt on välja arvatud kutseliitudele, kirikutele ning seltskondlikele, kultuuri-, vabaajaühendustele ja spordiklubidele makstavad osamaksud ja liikmemaksud (ESA 1995, punkt 3.77.e) ning kinnisvaramaaklerite komisjonitasud mitterahaliste varade ostu või müügi puhul ("Kapitali kogumahutus põhivarasse" vastavalt ESA 1995 punktidele 3 102, 3 105.a, 3 111, 3 115)."

Artikkel 6

Alusandmed

1. Alusandmed on kõik ostuhinnad ja kaalumised, mis on vajalikud THHI osaindeksite arvutamiseks käesoleva määruse sätete kohaselt.

2. Statistilised üksused, kelle poole liikmesriigid pöörduvad koostöö tegemiseks hinnateabe kogumisel või esitamisel, on kohustatud andma õigeid ja täielikke andmeid siis, kui neid nõutakse, ja võimaldama ametliku statistika koostamise eest vastutavatel organisatsioonidel ja asutustel nõudmise korral hankida võrreldavusnõuete täitmise ja THHI osaindeksite kvaliteedi hindamiseks piisavalt üksikasjalikku teavet.

Artikkel 7

Võrreldavus

Võrreldavad on THHId, mis on koostatud käesoleva määruse sätteid järgides või muude menetluste abil, mille tulemuseks on indeks, mis ühe aasta jooksul järjekindlalt ei erine keskmiselt rohkem kui kümnendikprotsendi võrra nendesamade menetluste abil koostatud eelmise aasta indeksist.

Artikkel 8

Kvaliteedikontroll

Liikmesriigid edastavad komisjonile (Eurostat) teavet protsendina tehingu väärtusest väljendatud teenustasude käsitlemiseks koostatud menetluste kohta, kui need menetlused erinevad käesoleva määruse artiklis 3 esitatutest, tehes seda enne nende kasutamist.

Artikkel 9

Rakendamine

Liikmesriigid kohaldavad käesolevat määrust alates detsembrist 2001 ja need jõustuvad alates 2002. aasta jaanuari indeksist.

Artikkel 10

Jõustumine

Käesolev määrus jõustub 20. päeval pärast selle avaldamist Euroopa Ühenduste Teatajas.

Käesolev määrus on tervikuna siduv ja vahetult kohaldatav kõikides liikmesriikides.

Brüssel, 28. september 2001

Komisjoni nimel

komisjoni liige

Pedro Solbes Mira

[1] EÜT L 257, 27.10.1995, lk 1.

[2] EÜT C 244, 1.9.2001, lk 5.

[3] EÜT L 229, 10.9.1996, lk 3.

[4] EÜT L 214, 31.7.1998, lk 23.

[5] EÜT L 296, 21.11.1996, lk 8.

[6] EÜT L 214, 13.8.1999, lk 1.

[7] EÜT L 266, 14.10.1999, lk 1.

[8] EÜT L 181, 28.6.1989, lk 47.

[9] EÜT L 335, 10.12.1998, lk 30.

--------------------------------------------------